PMIndiaData/PMIndiaSum huggingface dataset:
ବର୍ହିଶୁଳ୍କ କ୍ଷେତ୍ରରେ ସହଯୋଗ ଓ ପାରସ୍ପରିକ ସହାୟତା ପାଇଁ ଭାରତ-ଫିଲିପାଇନ୍ସ ବୁଝାମଣାକୁ କେନ୍ଦ୍ର କ୍ୟାବିନେଟର ଅନୁମୋଦନ

ବର୍ହିଶୁଳ୍କ ପ୍ରସଙ୍ଗରେ ପାରସ୍ପରିକ ସହଯୋଗ ଓ ସହାୟତା ନିମନ୍ତେ ଭାରତ ଓ ଫିଲିପାଇନ୍ସ ମଧ୍ୟରେ ଏକ ବୁଝାମଣା ସ୍ୱାକ୍ଷରିତ ହେବ । ଏହି ବୁଝାମଣାରେ ସ୍ୱାକ୍ଷର ଏବଂ ଏହାର ଅନୁସମର୍ଥନ ପ୍ରସ୍ତାବକୁ କେନ୍ଦ୍ର କ୍ୟାବିନେଟ ଅନୁମୋଦନ କରିଛନ୍ତି । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର ମନ୍ତ୍ରୀମଣ୍ଡଳର ବୈଠକ ବସି ଏହି ବିଷୟ ଉପରେ ଆଲୋଚନା କରାଯାଇଥିଲା । ବର୍ହିଶୁଳ୍କ ସଂକ୍ରାନ୍ତ ଅପରାଧଗୁଡିକୁ ରୋକିବା ଏବଂ ଏ ସଂକ୍ରାନ୍ତ ମାମଲାଗୁଡିକର ଯାଂଚ ସମ୍ପର୍କିତ ତଥ୍ୟ ଆଦାନପ୍ରଦାନ କ୍ଷେତ୍ରରେ ପ୍ରସ୍ତାବିତ ବୁଝାମଣା ବେଶ ସହାୟକ ହେବ । ଏହା ମଧ୍ୟ ଦୁଇ ଦେଶ ମଧ୍ୟରେ ସାମଗ୍ରୀ କାରବାରକୁ ତ୍ୱରାନ୍ୱିତ କରିବା ସହିତ ବ୍ୟବସାୟ, ବାଣିଜ୍ୟକୁ ବଢ଼ାଇବ । ଦୁଇ ଦେଶ ଆବଶ୍ୟକ ରାଷ୍ଟ୍ରୀୟ ଆଇନ ପ୍ରଣୟନ କରିବା ପରେ ଏହି ବୁଝାମଣା କାର୍ଯ୍ୟକାରୀ ହେବ । ଦୁଇ ଦେଶର ବର୍ହିଶୁଳ୍କ ପ୍ରଶାସନ ଦ୍ୱାରା ଅନୁମୋଦିତ ହେବା ପରେ ପ୍ରସ୍ତାବିତ ରାଜିନାମା ଚିଠାକୁ ଚୂଡାନ୍ତ ରୂପ ଦିଆଯାଇ କେନ୍ଦ୍ର କ୍ୟାବିନେଟରେ ପାସ କରାଯାଇଛି ।
ବ୍ରହ୍ମପୁର, ତିରୁପତିରେ ଆଇଜର ସ୍ଥାୟୀ କ୍ୟାମ୍ପସ ପ୍ରତିଷ୍ଠା ତଥା ପରିଚାଳନା ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ଓଡ଼ିଶାର ବ୍ରହ୍ମପୁର ଏବଂ ଆନ୍ଧ୍ରପ୍ରଦେଶର ତିରୁପତିଠାରେ ଭାରତୀୟ ବିଜ୍ଞାନ ଶିକ୍ଷା ଏବଂ ଗବେଷଣା ସଂସ୍ଥାନ (ଆଇଜର)ର ଦୁଇଟି ନୂତନ ସ୍ଥାୟୀ କ୍ୟାମ୍ପସ ପ୍ରତିଷ୍ଠା କରାଯିବ । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଆଇଜର କ୍ୟାମ୍ପସ ପ୍ରତିଷ୍ଠା ଏବଂ ପରିଚାଳନା ପ୍ରସ୍ତାବକୁ ମଞ୍ଜୁର କରିଛନ୍ତି । ଏଥିପାଇଁ 3074.12 କୋଟି ଟଙ୍କା (ଅଣ-ପୁନଃପୌନିକ : 2366.48 କୋଟି ଟଙ୍କା ଏବଂ ପୁନଃପୌନିକ: 707.64 କୋଟି ଟଙ୍କା) ଖର୍ଚ୍ଚ ହେବ । ପ୍ରତ୍ୟେକ ଆଇଜରରେ ସପ୍ତମ ସିପିସିର 14ତମ ସ୍ତରରେ ଦୁଇଟି ରେଜିଷ୍ଟ୍ରାର ପଦବୀ ସୃଷ୍ଟି ପ୍ରସ୍ତାବକୁ ମଧ୍ୟ କ୍ୟାବିନେଟ ଅନୁମୋଦନ କରିଛନ୍ତି । ବିବରଣୀ : ମୋଟ 3074 କୋଟି ଟଙ୍କାର ଆନୁମାନିକ ବ୍ୟୟ ମଧ୍ୟରୁ ନିମ୍ନଲିଖିତ ବିବରଣୀ ଅନୁଯାୟୀ ଏହି ସଂସ୍ଥାନର ସ୍ଥାୟୀ କ୍ୟାମ୍ପସ ନିର୍ମାଣ ଲାଗି 2366.48 କୋଟି ଟଙ୍କା ଖର୍ଚ୍ଚ କରାଯିବ । ସଂସ୍ଥାନ ପୁଞ୍ଜି (କୋଟି) ପୁନଃପୌନିକ ମୋଟ ଆଇଜର ତିରୁପତି ୧୧୩୭.୧୬ ୩୫୪.୧୮ ୧୪୯୧.୩୪ ଆଇଜର ବ୍ରହ୍ମପୁର ୧୨୨୯.୩୨ ୩୫୩.୪୬ ୧୫୮୨.୭୮ ମୋଟ ୨୩୬୬.୪୮ ୭୦୭.୬୪ ୩୦୭୪.୧୨ ଉଭୟ ଆଇଜର 1,17,000 ବର୍ଗମିଟର କ୍ଷେତ୍ରରେ ନିର୍ମିତ ହେବ ଏବଂ ପ୍ରତ୍ୟେକ ଆଇଜରରେ 1855 ଜଣ ଛାତ୍ରଛାତ୍ରୀଙ୍କ ପାଇଁ ସମ୍ପୂର୍ଣ୍ଣ ଭିତ୍ତିଭୂମି ସୁବିଧା ରହିବ । ଡିସେମ୍ବର 2021 ସୁଦ୍ଧା ଏହି ସଂସ୍ଥାନଗୁଡ଼ିକର ସ୍ଥାୟୀ କ୍ୟାମ୍ପସ ନିର୍ମାଣ ଶେଷ ହେବ । ଲାଭ : ଏହି ଦୁଇଟି ଆଇଜରରେ ସ୍ନାତକ ଏବଂ ସ୍ନାତକୋତର, ପିଏଚଡି ଏବଂ ସମନ୍ୱିତ ପିଏଚଡି ସ୍ତରରେ ଉଚ୍ଚ ମାନର ବିଜ୍ଞାନ ଶିକ୍ଷା ପ୍ରଦାନ କରାଯିବ । ଉଭୟ ସଂସ୍ଥାନ ବିଜ୍ଞାନର ଅଗ୍ରଣୀ କ୍ଷେତ୍ରରେ ଗବେଷଣା କାର୍ଯ୍ୟ କରିବେ । ଆଇଜର ଶ୍ରେଷ୍ଠ ବୈଜ୍ଞାନିକ ପ୍ରତିଭା ଫାକଲ୍ଟି ଭାବେ ଭାରତକୁ ଜ୍ଞାନ ଅର୍ଥବ୍ୟବସ୍ଥା ଦିଗରେ ନେଇଯିବାରେ ସହାୟକ ହେବ ଏବଂ ଭାରତରେ ବୈଜ୍ଞାନିକ ମାନବ ଶକ୍ତିର ଦୃଢ଼ ଭିତ୍ତିଭୂମି ପ୍ରସ୍ତୁତ କରିବ । ସୂଚନାଯୋଗ୍ୟ ଯେ 2015ରେ ଆନ୍ଧ୍ରପ୍ରଦେଶ ପୁନର୍ଗଠନ ଅଧିନିୟମ, 2014 ଅନୁଯାୟୀ ଆଇଜର ତିରୁପତି ପ୍ରତିଷ୍ଠା କରାଯାଇଥିଲା । ଅନ୍ୟପକ୍ଷରେ ଆଇଜର ବ୍ରହ୍ମପୁରର ପ୍ରତିଷ୍ଠା 2016ରେ ହୋଇଥିଲା । 2015ରେ ନିଜ ବଜେଟ ଅଭିଭାଷଣରେ କେନ୍ଦ୍ର ଅର୍ଥମନ୍ତ୍ରୀ ଏହାର ପ୍ରତିଷ୍ଠା ଲାଗି ଘୋଷଣା କରିଥିଲେ । ଉଭୟ ସଂସ୍ଥାନ ଏବେ ଅସ୍ଥାୟୀ କ୍ୟାମ୍ପସରେ ଚାଲୁଛି ।
ପବିତ୍ର ରମଜାନ ମାସ ଆରମ୍ଭରେ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପବିତ୍ର ରମଜାନ ମାସ ଆରମ୍ଭରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । “ସମସ୍ତଙ୍କୁ ରମଜାନ ଅଭିନନ୍ଦନ । ପୈଗମ୍ବର ମହମ୍ମଦଙ୍କ ଧର୍ମନିଷ୍ଟ ଚିନ୍ତାଧାରାକୁ ଆମେ ସ୍ମରଣ କରୁଛୁ, ଯିଏକି ଐକ୍ୟବଦ୍ଧ, ଦୟାବାନ ଓ ସ୍ଵଚ୍ଛତା ଦାନକୁ ଗୁରୁତ୍ଵ ଦେଉଥିଲେ । ପବିତ୍ର ରମଜାନ ମାସ ଏହିସବୁ ସଦଗୁଣ ପାଇଁ ଉଦ୍ଦିଷ୍ଟ”, ବୋଲି ପ୍ରଧାନମନ୍ତ୍ରୀ ତାଙ୍କ ବାର୍ତ୍ତାରେ କହିଛନ୍ତି ।
କେନ୍ଦ୍ରୀୟ ଶିଳ୍ପ ନିରାପତ୍ତା ବାହିନୀର ଗଠନ ଦିବସରେ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କେନ୍ଦ୍ରୀୟ ଶିଳ୍ପ ନିରାପତ୍ତା ବାହିନୀର ଗଠନ ଦିବସ ଅବସରରେ ସିଆଇଏସଏଫ’ର କର୍ମଚାରୀମାନଙ୍କୁ ଶୁଭେଚ୍ଛା ଜଣାଇଛନ୍ତି । “ସ୍ଥାପନା ଦିବସ ଅବସରରେ କେନ୍ଦ୍ରୀୟ ଶିଳ୍ପ ନିରାପତ୍ତା ବାହିନୀକୁ ଶୁଭେଚ୍ଛା ଓ ଅଭିନନ୍ଦନ । ଗୁରୁତ୍ୱପୂର୍ଣ୍ଣ ପ୍ରତିଷ୍ଠାନ ବିଶେଷକରି ଭାରତର ପୁନରୁତ୍ଥାନ, ପ୍ରଗତି ଓ ଦେଶକୁ ଯୋଡିବାରେ ପ୍ରମୁଖ ଭୂମିକା ଗ୍ରହଣ କରିଥିବା ସଂସ୍ଥାମାନଙ୍କ ସୁରକ୍ଷା ଆବଶ୍ୟକତାକୁ ଫଳପ୍ରଦ ଭାବେ ପୂରଣ କରିବା ଦିଗରେ ସିଆଇଏସଏଫ ନିଜ ପାଇଁ ଏକ ଭିନ୍ନ ପରିଚୟ ସୃଷ୍ଟି କରିଛି,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ତୁଙ୍ଗଭଦ୍ରା ଷ୍ଟିଲ ପ୍ରଡକ୍ଟସ ଲିମିଟେଡକୁ ବନ୍ଦ କରିବା ଲାଗି ସିସିଇଏଙ୍କ ନିଷ୍ପତ୍ତିକୁ କାର୍ଯ୍ୟକାରୀ କରିବା ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ତୁଙ୍ଗଭଦ୍ରା ଷ୍ଟିଲ ପ୍ରଡକ୍ଟସ ଲିମିଟେଡ (ଟିଏସପିଏଲ)ର ଅଚଳ ସମ୍ପତିକୁ ବ୍ୟବସ୍ଥିତ କରି ଏହି କମ୍ପାନୀକୁ ବନ୍ଦ କରିବା ଲାଗି ସିସିଇଏ ନେଇଥିବା ନିଷ୍ପତ୍ତି କାର୍ଯ୍ୟକାରୀ କରିବା ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ମଞ୍ଜୁରି ମିଳିଛି । ଏଥିସହିତ ଟିଏସପିଏଲର ଅବଶିଷ୍ଟ ବଳକା ଦେୟକୁ ସମାଯୋଜନ ପରେ କମ୍ପାନୀ ରେଜିଷ୍ଟ୍ରାର ସୂଚୀରୁ ଏହି କମ୍ପାନୀର ନାମ ହଟାଇବା ପ୍ରସ୍ତାବକୁ ମଧ୍ୟ ମଞ୍ଜୁରି ମିଳିଛି । ଉଲ୍ଲେଖଯୋଗ୍ୟ ଯେ ଆର୍ଥିକ ବ୍ୟାପାର ସଂକ୍ରାନ୍ତ କେନ୍ଦ୍ର କ୍ୟାବିନେଟ କମିଟି (ସିସିଇଏ) ଡିସେମ୍ବର 2015ରେ ଏହି କମ୍ପାନୀକୁ ବନ୍ଦ କରିବା ପାଇଁ ଅନୁମତି ପ୍ରଦାନ କରିଥିଲେ । କର୍ମଚାରୀ/ଶ୍ରମଜୀବୀ ଏବଂ ଋଣଦାତାଙ୍କ ସମସ୍ତ ବକେୟା ଅର୍ଥ ପଇଠ କରିବା ପରେ ହିଁ ଏହି ଉଦ୍ଦେଶ୍ୟକୁ ଅନୁମତି ଦିଆଯାଇଥିଲା । କ୍ୟାବିନେଟ 20,000 ବର୍ଗମିଟର ଜମି ସହିତ ଏମଏମଏଚ ପ୍ଲାଂଟକୁ କର୍ଣ୍ଣାଟକ ସରକାରଙ୍କୁ ହସ୍ତାନ୍ତର କରିବା ଲାଗି ଅନୁମତି ପ୍ରଦାନ କରିଛନ୍ତି । କର୍ଣ୍ଣାଟକ ରାଜ୍ୟ ଆବାସ ବୋର୍ଡର ଉପଯୋଗ ନିମନ୍ତେ ହସପେଟସ୍ଥିତ କମ୍ପାନୀର 82.37 ଏକର ଜମିକୁ କର୍ଣ୍ଣାଟକ ସରକାରଙ୍କୁ ବିକ୍ରି କରିବା ଲାଗି ମଧ୍ୟ କ୍ୟାବିନେଟ ସ୍ୱୀକୃତି ପ୍ରଦାନ କରିଛନ୍ତି । ଏକର ପିଛା 66ଲକ୍ଷ ଟଙ୍କାରେ ଏହି ଜମି କିଣିବା ଲାଗି କର୍ଣ୍ଣାଟକ ସରକାର ପ୍ରସ୍ତାବ ଦେଇଥିଲେ । ଏହି ପ୍ରସ୍ତାବ ଅନୁଯାୟୀ ଜମି କର୍ଣ୍ଣାଟକ ସରକାରଙ୍କୁ ବିକ୍ରି କରାଯାଉଛି ।
ନଭେମ୍ବର ୧୯ରେ ପ୍ରଧାନମନ୍ତ୍ରୀଙ୍କ ଅରୁଣାଚଳପ୍ରଦେଶ ଓ ଉତ୍ତର ପ୍ରଦେଶ ଗସ୍ତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବାରଣାସୀଠାରେ ଆୟୋଜିତ ହେଉଥିବା ମାସେ ବ୍ୟାପୀ ‘କାଶୀ ତାମିଲ ସଙ୍ଗମମ୍‌’ କାର୍ଯ୍ୟକ୍ରମର ଉଦ୍‌ଘାଟନ କରିବେ । କାର୍ଯ୍ୟକ୍ରମରେ ‘ଏକ ଭାରତ ଶ୍ରେଷ୍ଠ ଭାରତ’ ଉତ୍ସାହ ପ୍ରତିଫଳିତ। ତାମିଲନାଡୁ-କାଶୀ ମଧ୍ୟରେ ଯୁଗ ଯୁଗ ଧରି ରହି ଆସିଥିବା ସମ୍ପର୍କକୁ ଏହା ପୁନଃ ଉଦ୍‌ଜୀବିତ ଓ ପ୍ରତିପାଦିତ କରିବାକୁ ଲକ୍ଷ୍ୟ ରଖିଛି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନଭେମ୍ବର ୧୯, ୨୦୨୨ ଦିନ ଅରୁଣାଚଳ ପ୍ରଦେଶ ଓ ଉତ୍ତର ପ୍ରଦେଶ ଗସ୍ତ କରିବେ । ପ୍ରାୟ ପୂର୍ବାହ୍ନ ସାଢେ ନଅଟାବେଳେ ପ୍ରଧାନମନ୍ତ୍ରୀ ଇଟାନଗର ଠାରେ ଡୋନୟୀ ପୋଲୋ ବିମାନବନ୍ଦର ଉଦ୍‌ଘାଟନ କରିବା ସହ ୬୦୦ ମେଗାୱାଟ ଶକ୍ତି ସମ୍ପନ୍ନ କାମେଙ୍ଗ ଜଳ ବିଦ୍ୟୁତ ଷ୍ଟେସନକୁ ଜାତି ଉଦ୍ଦେଶ୍ୟରେ ଉତ୍ସର୍ଗ କରିବେ । ପରେ ସେ ଉତ୍ତରପ୍ରଦେଶର ବାରଣାସୀରେ ପହଞ୍ଚି ପ୍ରାୟ ଅପରାହ୍ନ ୨ଟାବେଳେ ‘କାଶୀ ତାମିଲ ସଙ୍ଗମମ୍‌’କୁ ଉଦ୍‌ଘାଟନ କରିବେ । –ଅରୁଣାଚଳ ପ୍ରଦେଶରେ ପ୍ରଧାନମନ୍ତ୍ରୀ- ଉତ୍ତର-ପୂର୍ବାଞ୍ଚଳରେ ସଂଯୋଗୀକରଣକୁ ପ୍ରୋତ୍ସାହନ ଦେବା ପାଇଁ ପ୍ରଧାନମନ୍ତ୍ରୀ ଇଟାନଗର ଠାରେ ଅରୁଣାଚଳ ପ୍ରଦେଶର ପ୍ରଥମ ଗ୍ରୀନ ଫିଲ୍ଡ ବିମାନବନ୍ଦର “ଡୋନୟୀ ପୋଲୋ’ ବିମାନବନ୍ଦରୁ ଉଦ୍‌ଘାଟନ କରିବେ । ସୂର୍ଯ୍ୟ ଓ ଚନ୍ଦ୍ରକୁ ଯୁଗ ଯୁଗ ଧରି ଭାରତୀୟ ପରମ୍ପରାରେ ଆରଧନା କରଯାଉଥିବା ଅରୁଣାଚଳ ପ୍ରଦେଶର ସମୃଦ୍ଧ ସାଂସ୍କୃତିକ ଐତିହ୍ୟ ଏହି ବିମାନବନ୍ଦର ନାମକରଣରେ ପ୍ରତିଫଳିତ ହୋଇଛି । ଅରୁଣାଚଳ ପ୍ରଦେଶର ଏହି ପ୍ରଥମ ଗ୍ରୀନ ଫିଲ୍ଡ ବିମାନ ବନ୍ଦର ୬୪୦କୋଟି ଟଙ୍କା ବ୍ୟୟରେ ୬୯୦ ଏକରରୁ ଊର୍ଦ୍ଧ୍ୱ ଅଞ୍ଚଳରେ ନିର୍ମିତ ହୋଇଛି । ୨୩୦୦ମିଟର ରନୱେ ବିଶିଷ୍ଟ ଏହି ବିମାନବନ୍ଦର ସବୁପ୍ରକାର ପାଗ ନିମନ୍ତେ ଅନୁକୂଳ। ବିମାନ ବନ୍ଦର ଟର୍ମିନାଲ ଏକ ଆଧୁନିକ ଭବନ ଯେଉଁଠାରେ ଶକ୍ତି ସାମର୍ଥ୍ୟ, ଅକ୍ଷୟ ଶକ୍ତି ଓ ସମ୍ବଳର ପୁନଃ ପ୍ରକ୍ରିୟାକରଣ ଉପଲବ୍ଧ । ଇଟାନଗରରେ ନୂତନ ବିମାନବନ୍ଦର ସଂଯୋଗୀକରଣ ଉନ୍ନତ କରିବା ସହ ସେ ଅଞ୍ଚଳରେ ବାଣିଜ୍ୟ ଓ ପର୍ଯ୍ୟଟନ କ୍ଷେତ୍ରରେ ମଧ୍ୟ ଅଭିବୃଦ୍ଧି ଘଟାଇ ଆର୍ଥିକ ଘଟାଇ ଆର୍ଥିକ ବିକାଶରେ ସହାୟକ ହେବ । ଏହି କାର୍ଯ୍ୟକ୍ରମ କାଳରେ ପ୍ରଧାନମନ୍ତ୍ରୀ ମଧ୍ୟ ୬୦୦ ମେଗାୱାଟ ବିଶିଷ୍ଟ କାମେଙ୍ଗ ଜଳବିଦ୍ୟୁତ ଷ୍ଟେସନକୁ ଜାତି ଉଦ୍ଦେଶ୍ୟରେ ଉତ୍ସର୍ଗ କରିବେ । ୮୪୫୦ କୋଟି ଟଙ୍କାର ଅଧିକ ବ୍ୟୟରେ ନିର୍ମିତ ଏହି କେନ୍ଦ୍ର ଅରୁଣାଚଳ ପ୍ରଦେଶର ପଶ୍ଚିମ କେମାଙ୍ଗ ଜିଲ୍ଲାର ୮୦ କିଲୋମିଟର ପରିମିତ ଅଞ୍ଚଳରେ ବ୍ୟାପ୍ତ ହୋଇଛି । ଏହା ଅରୁଣାଚଳ ପ୍ରଦେଶକୁ ଏକ ବଳକା ବିଦ୍ୟୁତ ରାଜ୍ୟରେ ପରିଣତ କରିବା ସହ ଜାତୀୟ ଗ୍ରୀଡକୁ ମଧ୍ୟ ସୁଦୃଢ କରିବ । ଏହି ପ୍ରକଳ୍ପ ସବୁଜ ଶକ୍ତି ବୃଦ୍ଧି ନେଇ ଦେଶର ଅଙ୍ଗୀକାରବଦ୍ଧତାକୁ ସାକାର କରିବ । ବାରଣାସୀରେ ପ୍ରଧାନମନ୍ତ୍ରୀ ପ୍ରଧାନମନ୍ତ୍ରୀଙ୍କ ଦୂରଦୃଷ୍ଟି ସମ୍ପନ୍ନ ଲକ୍ଷ୍ୟ “ଏକ ଭାରତ ଶ୍ରେଷ୍ଠ ଭାରତ” ଚିନ୍ତାଧାରା ସରକାରଙ୍କ ବିଭିନ୍ନ କାର୍ଯ୍ୟରେ ପ୍ରତିଫଳିତ ହୋଇଛି । ଏହାର ଆଉ ଏକ ପଦକ୍ଷେପ ସ୍ୱରୂପ “କାଶୀ ତାମିଲ ସଙ୍ଗମମ୍‌’ ଏକ ମାସିକିଆ କାର୍ଯ୍ୟକ୍ରମ କାଶୀ (ବାରଣାସୀ)ଠାରେ ଆୟୋଜିତ ହେଉଛି । ନଭେମ୍ବର ୧୯ତାରିଖ ଦିନ ପ୍ରଧାନମନ୍ତ୍ରୀ ଏହାକୁ ଉଦ୍‌ଘାଟନ କରିବେ । ତାମିଲନାଡୁ ଓ କାଶୀ ମଧ୍ୟରେ ରହିଥିବା ଯୁଗ ଯୁଗ ବ୍ୟାପୀ ପ୍ରାଚୀନ ସମ୍ପର୍କର ପୁନଃ ପ୍ରତିଷ୍ଠା ଓ ଏହାକୁ ଉତ୍ସବ ଭାବେ ପାଳନ କରିବା ହେଉଛି ଏହି କାର୍ଯ୍ୟକ୍ରମର ଲକ୍ଷ୍ୟ । ତାମିଲନାଡୁ ଓ କାଶୀ ଦେଶର ସବୁଠାରୁ ଗୁରୁତ୍ୱପୂର୍ଣ୍ଣ ପ୍ରାଚନୀ ଜ୍ଞାନ ଆହରଣର ସ୍ଥାନ ଭାବେ ରହିଆସିଛି । ଦୁଇ ଅଞ୍ଚଳର ବିଦ୍ୱାନ, ଛାତ୍ରଛାତ୍ରୀ, ଦାର୍ଶନିକ, ବଣିକ, ନିର୍ମାଣ ଶିଳ୍ପୀ, କଳାକାର ଏଠାରେ କାର୍ଯ୍ୟକ୍ରମ ଜରିଆରେ ଏକତ୍ରିତ ହୋଇ ସେମାନଙ୍କ ଜ୍ଞାନ, ସଂସ୍କୃତି ଓ ନିଜସ୍ୱ ଅଭିଜ୍ଞତା ଆଦାନ ପ୍ରଦାନ କରିବେ । ୨୫ଶହରୁ ଅଧିକ ପ୍ରତିନିଧି ତାମିଲନାଡୁରୁ କାଶୀ ପରିଦର୍ଶନରେ ଯିବେ । ସେମାନେ ଆଲୋଚନାଚକ୍ର, ଦର୍ଶନୀୟ ସ୍ଥାନ ପରିଦର୍ଶନ ସହ ସ୍ଥାନୀୟ ଜନସାଧାରଣଙ୍କ ସହ ଆପୋଷ ଆଲୋଚନା ଜରିଆରେ ମତ ବିନିମୟ କରିବେ । ଏକ ମାସ ବ୍ୟାପୀ ବସ୍ତ୍ରକଳା, ହସ୍ତକଳା, ଓଡିଓପି ସାମଗ୍ରୀ, ପୁସ୍ତକ, ବୃତ୍ତଚିତ୍ର, ଆହାର, କକ୍ଷ ସାମଗ୍ରୀ ଇତ୍ୟାଦିର ପ୍ରଦର୍ଶନୀ କାଶୀଠାରେ ଆୟୋଜିତ ହେବ । ଜାତୀୟ ଶିକ୍ଷାନୀତି ୨୦୨୦ରେ ଭାରତୀୟ ଜ୍ଞାନ ପଦ୍ଧତି, ଆଧୁନିକ ଜ୍ଞାନ ପଦ୍ଧତି ସହ ସମ୍ମିଶ୍ରଣ ଉପରେ ମଧ୍ୟ ଗୁରୁତ୍ୱ ପ୍ରଦାନ କରାଯାଇଛି । ଆଇଆଇଟି ମାନ୍ଦ୍ରାଜ ଓ ବିଏଚୟୁ ଏହି ଦୁଇଟି ସଂସ୍ଥା କାର୍ଯ୍ୟକ୍ରମଟିକୁ ତ୍ୱରାନ୍ୱିତ କରୁଛନ୍ତି ।
ପ୍ରଧାନମନ୍ତ୍ରୀ ପରିଦର୍ଶନ କଲେ ବାଗାନର ଆନନ୍ଦ ମନ୍ଦିର

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ମିଆଁମାରର ବାଗାନସ୍ଥିତ ଆନନ୍ଦ ମନ୍ଦିର ପରିଦର୍ଶନ କରିଛନ୍ତି । ଦ୍ଵାଦଶ ଶତାବ୍ଦୀରେ ନିର୍ମିତ ଏହା ଏକ ବୌଦ୍ଧ ମନ୍ଦିର । ବାଗାନ ଅଞ୍ଚଳର ଏହା ଦ୍ଵିତୀୟ ବଡ ମନ୍ଦିର । ଭାରତୀୟ ପ୍ରତ୍ନତାତ୍ତ୍ଵିକ ସର୍ବେକ୍ଷଣ ସଂସ୍ଥା ଏହି ମନ୍ଦିରର ଢାଞ୍ଚାଗତ ସଂରକ୍ଷଣ ଏବଂ ରସାୟନିକ ପ୍ରଲେପନ ତଥା ରକ୍ଷଣାବେକ୍ଷଣ କାର୍ଯ୍ୟ ହାତକୁ ନେଇଛି । ଗତବର୍ଷ ଭୂମିକମ୍ପରେ କ୍ଷତିଗ୍ରସ୍ତ ହୋଇଥିବା ଏହି ମନ୍ଦିରମାନଙ୍କର ପୁନରୁଦ୍ଧାର କାର୍ଯ୍ୟ ASI ପକ୍ଷରୁ ହାତକୁ ନିଆଯାଇଛି । ପୁନରୁଦ୍ଧାର କାର୍ଯ୍ୟର କିଛି ଫଟୋ ପ୍ରଧାନମନ୍ତ୍ରୀଙ୍କୁ ପ୍ରଦର୍ଶିତ କରାଯାଇଥିଲା । ପ୍ରଧାନମନ୍ତ୍ରୀ ମନ୍ଦିରରେ ପ୍ରାର୍ଥନା କରିଥିଲେ ଏବଂ ମନ୍ଦିର ପରିକ୍ରମା କରିବା ସମୟରେ ପ୍ରତ୍ନତାତ୍ତ୍ଵିକ ସର୍ବେକ୍ଷଣ ସଂସ୍ଥାର ପ୍ରତିନିଧିମାନେ ପୁନରୁଦ୍ଧାର କାର୍ଯ୍ୟର ବିସ୍ତୃତ ବିବରଣୀ ଦେଇଥିଲେ । ମନ୍ଦିରରେ ପ୍ରଧାନମନ୍ତ୍ରୀ ପରିଦର୍ଶକ ପୁସ୍ତିକାରେ ନିଜର ଟିପ୍ପଣୀ ଲେଖିବା ସହ ASI ଦ୍ଵାରା ଆନନ୍ଦ ମନ୍ଦିରର ପୁନରୁଦ୍ଧାର କାର୍ଯ୍ୟ ସଂକ୍ରାନ୍ତ ଫଳକକୁ ଏହି ଅବସରରେ ଅନାବରଣ କରିଥିଲେ । ଏସିଆର ବିଭିନ୍ନ ଦେଶରେ ଐତିହ୍ୟସ୍ଥଳୀଗୁଡିକର ସଂରକ୍ଷଣ କାର୍ଯ୍ୟ ଭାରତୀୟ ପ୍ରତ୍ନତାତ୍ତ୍ଵିକ ସର୍ବେକ୍ଷଣ ସଂସ୍ଥା ହାତକୁ ନେଇଛି । ଆନନ୍ଦ ମନ୍ଦିର ବ୍ୟତୀତ ଆଫଗାନିସ୍ତାନର ବାମିୟାନ ବୁଦ୍ଧ ମନ୍ଦିର, କାମ୍ବୋଡିଆର ଅଙ୍କୁର ଭଟ ଏବଂ ତା ପ୍ରୋମ ମନ୍ଦିର, ଲାଓସର ଭଟ ଫୌ ମନ୍ଦିର ଏବଂ ଭିଏତନାମର ମାଇ ସନ ମନ୍ଦିର ।
ଭାରତ ଓ କୋରିଆ ମଧ୍ୟରେ ବ୍ୟବସାୟ ଉପାୟ ସହଯୋଗ ବୁଝାମଣାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଭାରତ ଏବଂ କୋରିଆ ମଧ୍ୟରେ ବ୍ୟବସାୟ ଉପାୟ ସହଯୋଗ ନେଇ ସ୍ୱାକ୍ଷରିତ ବୁଝାମଣା (ଏମଓୟୁ)କୁ ପିଛିଲାଭାବେ କ୍ୟାବିନେଟର ଅନୁମୋଦନ ମିଳିଛି । କୋରିଆ ରାଷ୍ଟ୍ରପତି ଜୁଲାଇ 2018ରେ ଭାରତକୁ ସରକାରୀ ଗସ୍ତରେ ଆସିଥିବା ସମୟରେ ଏହି ବୁଝାମଣା ପତ୍ର (ଏମଓୟୁ) ସ୍ୱାକ୍ଷରିତ ହୋଇଥିଲା । ଏହି ବୁଝାମଣା ପତ୍ର (ଏମଓୟୁ) ଦୁଇ ଦେଶ ମଧ୍ୟରେ ବ୍ୟବସାୟ ଉପାୟ ସହଯୋଗ ବୃଦ୍ଧି କରିବ । ଯେପରିକି ଏଣ୍ଟି-ଡାମ୍ପିଙ୍ଗ, ସବସିଡି, ଏବଂ କାଉଣ୍ଟରଭେଇଲିଙ୍ଗ ଶୁଳ୍କ କ୍ଷେତ୍ରରେ ପଦକ୍ଷେପ ନେବା ପାଇଁ ସୁରକ୍ଷା ପ୍ରଦାନ କରିବ, ଯାହା ଦ୍ୱିପାକ୍ଷିକ ବାଣିଜ୍ୟିକ ସହଯୋଗ ବୃଦ୍ଧି କରିବ ।
ଆଫଗାନିସ୍ତାନ ରାଷ୍ଟ୍ରପତିଙ୍କ ଭାରତ ଗସ୍ତ

ଆଫଗାନିସ୍ତାନ ଇସଲାମିକ ପ୍ରଜାତନ୍ତ୍ରର ରାଷ୍ଟ୍ରପତି ଡ଼କ୍ଟର ମହମ୍ମଦ ଅସ୍ରଫ ଘନୀ ଆଜି (ସେପ୍ଟେମ୍ବର 19, 2018) ଭାରତ ଗସ୍ତରେ ଆସିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଆମନ୍ତ୍ରଣ କ୍ରମେ ରାଷ୍ଟ୍ରପତି ଡ଼କ୍ଟର ଘନୀ ନୂଆଦିଲ୍ଲୀ ଗସ୍ତରେ ଆସିଥିବା ଜଣାଯାଏ । ରାଷ୍ଟ୍ରପତି ଡ଼କ୍ଟର ଘନୀ ଏହି ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ଉଭୟ ନେତାଙ୍କ ମଧ୍ୟରେ ଦ୍ଵିପାକ୍ଷିକ ତଥା ବିବିଧ କ୍ଷେତ୍ରରେ ସଂପର୍କ ଉପରେ ସମୀକ୍ଷା କରିବା ସହ ଭାରତ-ଆଫଗାନିସ୍ତାନ ଗୁରୁତ୍ୱପୂର୍ଣ୍ଣ ସହଯୋଗ ପ୍ରସଙ୍ଗର ଅଗ୍ରଗତି ସଂପର୍କରେ ବିସ୍ତୃତ ଆଲୋଚନା କରିଥିଲେ । ଦୁଇ ଦେଶ ମଧ୍ୟରେ ଦ୍ଵିପାକ୍ଷିକ ବାଣିଜ୍ୟ କାରବାର 1 ବିଲିୟନ ଡଲାରରେ ପହଞ୍ଚିଥିବାରୁ ଉଭୟ ନେତା ସନ୍ତୋଷ ବ୍ୟକ୍ତ କରିଥିଲେ । ଭାରତ-ଆଫଗାନିସ୍ତାନ ବାଣିଜ୍ୟ ଓ ନିବେଶ ପ୍ରଦର୍ଶନୀ ମୁମ୍ବାଇଠାରେ ସେପ୍ଟେମ୍ବର 12 ଠାରୁ 15 ତାରିଖ ପର୍ଯ୍ୟନ୍ତ ସଫଳତାର ସହ ଆୟୋଜିତ ହେବାରେ ଉଭୟ ପକ୍ଷ ଖୁସି ପ୍ରକଟ କରିଥିଲେ । ଦୁଇ ଦେଶ ମଧ୍ୟରେ ସଂଯୋଗକୁ ଅଧିକ ସୁଦୃଢ କରିବା ଏବଂ ଚାବାହର ବନ୍ଦର ଏବଂ ବିମାନ ପରିବହନ କରିଡ଼ର ମାଧ୍ୟମରେ ଏହାକୁ ବ୍ୟାପକ କରିବା ନିମନ୍ତେ ଉଭୟ ପକ୍ଷ ସହମତ ହୋଇଥିଲେ । ସେହିଭଳି ଆଫଗାନିସ୍ତାନରେ ଭିତ୍ତିଭୂମି, ମାନବ ସମ୍ବଳ ବିକାଶ ଏବଂ ଅନ୍ୟାନ୍ୟ ଦକ୍ଷତା ବିକାଶ ପ୍ରକଳ୍ପ କ୍ଷେତ୍ରରେ କାର୍ଯ୍ୟକାରୀ ହେଉଥିବା ପ୍ରକଳ୍ପଗୁଡ଼ିକ ଯେଭଳି ପ୍ରଭାବୀ ହୋଇପାରିବ ସେଥିପାଇଁ ନୂତନ ବିକାଶ ସହଭାଗୀତାକୁ ଅଧିକ ନିବିଡ଼ କରିବା ଲାଗି ଦୁଇ ଦେଶ ସହମତ ହୋଇଛନ୍ତି । ରାଷ୍ଟ୍ରପତି ଡ଼କ୍ଟର ଘନୀ ଏହି ଅବସରରେ ପ୍ରଧାନମନ୍ତ୍ରୀ ଶ୍ରୀ ମୋଦୀଙ୍କୁ ତାଙ୍କ ସରକାର ଦେଶରେ ଶାନ୍ତି ଏବଂ ସୌହାର୍ଦ୍ଦ୍ୟ ବଜାୟ ରଖିବା ଦିଗରେ କରାଯାଉଥିବା ପ୍ରୟାସ ସଂପର୍କରେ ଅବଗତ କରାଇଥିଲେ । ଆତଙ୍କବାଦ ଓ ଉଗ୍ରବାଦ ଦମନ ଦ୍ଵାରା ଆଫଗାନିସ୍ତାନରେ କିଭଳି ସ୍ଥାୟୀ ଶାନ୍ତି ପ୍ରତିଷ୍ଠା ହୋଇପାରିବ ଏବଂ ଦେଶର ଜନସାଧାରଣଙ୍କ ଧନଜୀବନ ପ୍ରତି ଥିବା ବିପଦ ଟଳିପାରିବ ସେଥିପାଇଁ ଭାରତର ସହଯୋଗ ଏବଂ ଆଫଗାନିସ୍ତାନର ସମର୍ଥନକୁ ଡ଼କ୍ଟର ଘନୀ ଦୋହରାଇଥିଲେ । ପ୍ରଧାନମନ୍ତ୍ରୀ ଶ୍ରୀ ମୋଦୀ ଆଫଗାନିସ୍ତାନ ନେତୃତ୍ୱାଧୀନ, ଆଫଗାନିସ୍ତାନ ଦ୍ଵାରା ନିୟନ୍ତ୍ରିତ ଏବଂ ଆଫଗାନିସ୍ତାନର ଶାନ୍ତି ଓ ସହଯୋଗ ପ୍ରକ୍ରିୟା ପ୍ରତି ଭାରତର ସହଯୋଗକୁ ପୁନଃପ୍ରକଟ କରିବା ସହ ଏହା ଏକକ, ଶାନ୍ତିପୂର୍ଣ୍ଣ, ସମାବେଶୀ ତଥା ଗଣତାନ୍ତ୍ରିକ ଆଫଗାନ ରାଷ୍ଟ୍ର ଗଠନରେ ସହାୟକ ହେବ ବୋଲି ମତ ପୋଷଣ କରିଥିଲେ । ଏହା ଦ୍ଵାରା ସେଠାରେ ଗଣତାନ୍ତ୍ରିକ ପ୍ରକ୍ରିୟା ସୁଦୃଢ ହେବ ଏବଂ ଆର୍ଥିକ ଦୃଷ୍ଟିରୁ ଦେଶ ମଜଭୁତ ହୋଇପାରିବ ବୋଲି ଶ୍ରୀ ମୋଦୀ କହିଥିଲେ । ପ୍ରଧାନମନ୍ତ୍ରୀ କହିଲେ ଯେ ଆଫଗାନିସ୍ତାନ ସରକାରଙ୍କ ଏହି କାର୍ଯ୍ୟରେ ଭାରତ ସଦାଦର୍ବଦା ତାର ସହଯୋଗ ଅବ୍ୟାହତ ରଖିବ । ଆଫଗାନିସ୍ତାନର ନିରାପତ୍ତା ତଥା ସାର୍ବଭୌମତ୍ୱର ସୁରକ୍ଷା ପାଇଁ ଭାରତ ପ୍ରତିଶ୍ରୁତିବଦ୍ଧ । ଆଫଗାନିସ୍ତାନରେ ବିଭିନ୍ନ ସମୟରେ ଘଟୁଥିବା ଆତଙ୍କବାଦୀ କାଣ୍ଡକୁ ପ୍ରଧାନମନ୍ତ୍ରୀ ସ୍ପଷ୍ଟ ସ୍ୱରରେ ନିନ୍ଦା କରିଥିଲେ । ଏହା ସେଠାରେ ଅନେକ ଧନଜୀବନ ହାନି ଘଟାଇଛି । ଆଫଗାନମାନଙ୍କ ଆତଙ୍କବାଦ ବିରୋଧୀ ସଂଗ୍ରାମରେ ଭାରତ ସେମାନଙ୍କ ସହିତ ରହିଛି ବୋଲି ପ୍ରଧାନମନ୍ତ୍ରୀ କହିଥିଲେ । ବିଭିନ୍ନ ଆନ୍ତର୍ଜାତିକ ସଂସ୍ଥାରେ ଆଫଗାନିସ୍ତାନ ଭାରତକୁ ସମର୍ଥନ ଓ ଏହାର ପରାମର୍ଶ ଲୋଡ଼ୁଥିବାରୁ ପ୍ରଧାନମନ୍ତ୍ରୀ ସନ୍ତୋଷ ବ୍ୟକ୍ତ କରି ରାଷ୍ଟ୍ରପତି ଡ଼କ୍ଟର ଘନୀଙ୍କୁ କୃତଜ୍ଞତା ଜ୍ଞାପନ କରିଥିଲେ । ଉଭୟ ପକ୍ଷ ସେମାନଙ୍କ ମଧ୍ୟରେ ଜାରି ଥିବା ଘନିଷ୍ଠ ସହଯୋଗକୁ ଆଗାମୀ ଦିନରେ ଅଧିକ ନିବିଡ଼ କରିବା ତଥା କ୍ଷେତ୍ରୀୟ ତଥା ଆନ୍ତର୍ଜାତିକ ସ୍ତରରେ ସହଯୋଗୀ ଭାବେ ଶାନ୍ତି, ସମୃଦ୍ଧି, ସ୍ଥିରତା ଓ ପ୍ରଗତି ପାଇଁ ମିଳିମିଶି କାର୍ଯ୍ୟ କରିବାକୁ ପ୍ରତିବଦ୍ଧତା ପ୍ରକଟ କରିଥିଲେ ।
2017-18 ରୁ 2019-20 ପର୍ଯ୍ୟନ୍ତ ରାଷ୍ଟ୍ରୀୟ ଯୁବ ସଶକ୍ତିକରଣ ଯୋଜନା ଜାରି ରଖିବା ପ୍ରସ୍ତାବକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ 2017-18 ରୁ 2019-20 ପର୍ଯ୍ୟନ୍ତ ଅବଧି ଲାଗି ରାଷ୍ଟ୍ରୀୟ ଯୁବ ସଶକ୍ତିକରଣ ଯୋଜନା ଜାରି ରଖିବା ପ୍ରସ୍ତାବକୁ ମଞ୍ଜୁର କରିଛନ୍ତି । ଇଏଫସିର ଅନୁମୋଦନ ଅନୁରୂପ ଏଥିପାଇଁ 1160 କୋଟି ଟଙ୍କାର ବଜେଟ ବ୍ୟବସ୍ଥା କରାଯାଇଛି । ବିଶେଷତ୍ୱ : ଦ୍ୱାଦଶ ପଞ୍ଚବାର୍ଷିକ ଯୋଜନା କାଳରେ ଅର୍ଥ ମନ୍ତ୍ରଣାଳୟ ଏବଂ ନୀତି ଆୟୋଗଙ୍କ ପରାମର୍ଶକ୍ରମେ ଯୋଜନାକୁ ଯୁକ୍ତିସଂଗତ କରିବାର ପ୍ରକ୍ରିୟା ସମ୍ପାଦନ କରାଯାଇଥିଲା । ଏହାର ଅନ୍ତର୍ଗତ 8ଟି ଯୋଜନାକୁ ଉପଯୋଜନା ରୂପରେ ରାଷ୍ଟ୍ରୀୟ ଯୁବ ସଶକ୍ତିକରଣ କାର୍ଯ୍ୟକ୍ରମ ଅଧୀନକୁ ଅଣାଯାଇଥିଲା । ଏହି କାରଣରୁ ଯୋଜନାଗୁଡ଼ିକ ମଧ୍ୟରେ ଉନ୍ନତ ତାଳମେଳ ପ୍ରତିଷ୍ଠା କରିବାରେ ସହାୟତା ମିଳିପାରିଥିଲା । ଏହାବ୍ୟତୀତ ଯୋଜନାଗୁଡ଼ିକର କୁଶଳତାରେ ସୁଧାର ଆସିଥିଲା ଏବଂ ଉପଲବ୍ଧ ସମ୍ବଳ ଆଧାରରେ ଉନ୍ନତ ଫଳାଫଳ ପ୍ରାପ୍ତ ହୋଇଥିଲା । ଯୋଜନାର ହିତାଧିକାରୀମାନଙ୍କ ମଧ୍ୟରେ 15-29 ବର୍ଷ ଆୟୁବର୍ଗର ଯୁବକମାନେ ସାମିଲ ହୋଇଛନ୍ତି ଯେଉଁମାନେ ରାଷ୍ଟ୍ରୀୟ ଯୁବ ନୀତି, 2014ରେ “ଯୁବ’ର ପରିଭାଷା ଅନୁରୂପ ଅଟେ । ବିଶେଷ କରି କିଶୋରମାନଙ୍କ କାର୍ଯ୍ୟକ୍ରମର ଉପାଦାନ କ୍ଷେତ୍ରରେ ଆୟୁ ସମୂହ 10-19 ବର୍ଷ ଅଟେ । ରାଷ୍ଟ୍ରୀୟ ଯୁବ ସଶକ୍ତିକରଣ କାର୍ଯ୍ୟକ୍ରମ ଅନ୍ତର୍ଗତ ନିମ୍ନଲିଖିତ 8ଟି ଉପଯୋଜନା ରହିଛି । ନେହରୁ ଯୁବ କେନ୍ଦ୍ର ସଂଗଠନ(ଏନୱାଇକେଏସ) ରାଷ୍ଟ୍ରୀୟ ଯୁବ ବାହିନୀ (ଏନୱାଇସି) ରାଷ୍ଟ୍ରୀୟ ଯୁବ ଏବଂ କିଶୋର ବିକାଶ କାର୍ଯ୍ୟକ୍ରମ(ଏନପିୱାଇଏଡି) ଅନ୍ତର୍ଜାତୀୟ ସହଯୋଗ ଯୁବ ଛାତ୍ରବାସ (ୱାଇଏଚ) ସ୍କାଉଟ ଏବଂ ଗାଇଡ ସଂଗଠନଗୁଡ଼ିକୁ ସହାୟତା ରାଷ୍ଟ୍ରୀୟ ଅନୁଶାସନ ଯୋଜନା (ଏନଡିଏସ) ରାଷ୍ଟ୍ରୀୟ ଯୁବ ନେତୃତ୍ୱ କାର୍ଯ୍ୟକ୍ରମ । (ଏନୱାଇଏଲପି)
ରେଳ କର୍ମଚାରୀଙ୍କୁ 78 ଦିନର ଉତ୍ପାଦନ-ଭିତ୍ତିକ ବୋନସ ପ୍ରଦାନ ପ୍ରସ୍ତାବକୁ କ୍ୟାବିନେଟ ଅନୁମୋଦନ

11.91 ଲକ୍ଷ ଅଣଗେଜେଟେଡ ରେଳ କର୍ମଚାରୀମାନଙ୍କୁ 2017-18 ଆର୍ଥିକ ବର୍ଷ ଲାଗି ମିଳିବ 78 ଦିନର ଉତ୍ପାଦନଭିତ୍ତିକ ବୋନସ • ବୋନସ ପ୍ରଦାନରେ ଖର୍ଚ୍ଚ ହେବ 2044.31 କୋଟି ଟଙ୍କା ଦେଶର ରେଳ କର୍ମଚାରୀମାନଙ୍କ ପାଇଁ ଖୁସିର ଖବର । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ 2017-18 ଆର୍ଥିକ ବର୍ଷ ଲାଗି ସମସ୍ତ ଯୋଗ୍ୟ ଅଣ ଗେଜେଟେଡ ରେଳ କର୍ମଚାରୀମାନଙ୍କୁ (ଆରପିଏଫ/ଆରପିଏସଏଫ କର୍ମଚାରୀମାନଙ୍କୁ ବାଦ ଦେଇ) 78 ଦିନର ଦରମା ସହ ସମାନ ଉତ୍ପାଦନ-ଭିତ୍ତିକ ବୋନସ (ପିଏଲବି) ପ୍ରଦାନ କରିବା ପ୍ରସ୍ତାବକୁ ଅନୁମୋଦନ କରିଛନ୍ତି । ରେଳ କର୍ମଚାରୀମାନଙ୍କୁ 78ଦିନର ପିଏଲବି ପ୍ରଦାନ କରିବା ଲାଗି 2044.31 କୋଟି ଟଙ୍କା ଖର୍ଚ୍ଚ ହେବ । ଯୋଗ୍ୟ ଅଣ ଗେଜେଟେଡ ରେଳ କର୍ମଚାରୀମାନଙ୍କୁ ପିଏଲବି ପଇଠ ଲାଗି ଦରମା ଗଣନା ସୀମା ମାସିକ 7 ହଜାର ଟଙ୍କା ନିର୍ଦ୍ଧାରିତ ହୋଇଛି । 78 ଦିନ ଲାଗି ପ୍ରତ୍ୟେକ ଯୋଗ୍ୟ ରେଳ କର୍ମଚାରୀମାନଙ୍କୁ 17,951ଟଙ୍କାର ସର୍ବାଧିକ ପରିଶୋଧ ଦେୟ ହେବ । ଏହି ନିଷ୍ପତ୍ତି ଦ୍ୱାରା ପାଖାପାଖି 11.91 ଲକ୍ଷ ଅଣ ଗେଜେଟେଡ ରେଳ କର୍ମଚାରୀ ଲାଭାନ୍ୱିତ ହେବେ । ରେଳବାଇର ଉତ୍ପାଦନ-ଭିତ୍ତିକ ବୋନସ ସାରା ଦେଶର ସମସ୍ତ ଅଣ ଗେଜେଟେଡ ରେଳ କର୍ମଚାରୀ (ଆରପିଏଫ/ଆରପିଏସଏଫ କର୍ମଚାରୀଙ୍କୁ ବାଦଦେଇ)ଙ୍କୁ କଭର କରୁଛି । ଯୋଗ୍ୟ ରେଳ କର୍ମଚାରୀମାନଙ୍କୁ ପିଏଲବି ପ୍ରତ୍ୟେକ ବର୍ଷ ଦଶହରା/ପୂଜା ଛୁଟି ପୂର୍ବରୁ ଦିଆଯାଇଥାଏ । କ୍ୟାବିନେଟଙ୍କର ଏହି ନିଷ୍ପତ୍ତି ଚଳିତ ବର୍ଷ ମଧ୍ୟ ଛୁଟି ପୂର୍ବରୁ ଲାଗୁ ହୋଇଯିବ । 2017-18ବର୍ଷ ଲାଗି 78 ଦିନର ଉତ୍ପାଦନ-ଭିତ୍ତିକ ବୋନସ ଦିଆଯିବା ଦ୍ୱାରା ରେଳବାଇର କାମ କାର୍ଯ୍ୟ ସୁଧାରିବାରେ କର୍ମଚାରୀଙ୍କ ମନୋବଳ ବୃଦ୍ଧି ହେବ ବୋଲି ଆଶା କରାଯାଉଛି ।
ପ୍ରଧାନମନ୍ତ୍ରୀ ଆସନ୍ତାକାଲି ପ୍ରୟାଗରାଜ କୁମ୍ଭ ଗସ୍ତ କରିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି ପ୍ରୟାଗରାଜ କୁମ୍ଭ ଗସ୍ତ କରିବେ । କୁମ୍ଭଠାରେ ପାନୀୟ ଜଳ ଓ ପରିମଳ ମନ୍ତ୍ରଣାଳୟ ଦ୍ଵାରା ଆୟୋଜିତ ସ୍ଵଚ୍ଛ କୁମ୍ଭ ସ୍ଵଚ୍ଛ ଆଭାର କାର୍ଯ୍ୟକ୍ରମରେ ସେ ଯୋଗଦେବେ । ପ୍ରଧାନମନ୍ତ୍ରୀ ସଫେଇ କର୍ମଚାରୀ, ସ୍ଵଚ୍ଛାଗ୍ରହୀ, ପୁଲିସ କର୍ମଚାରୀ ଏବଂ ନାବିକମାନଙ୍କୁ ସ୍ଵଚ୍ଛ କୁମ୍ଭ ସ୍ଵଚ୍ଛ ଆଭାର ପୁରସ୍କାର ପ୍ରଦାନ କରିବେ । ସେଠାରେ ସ୍ଵଚ୍ଛ ସେବା ସମ୍ମାନ ସୁବିଧାର ଡିଜିଟାଲ ଘୋଷଣା ହେବ । ପରେ ପ୍ରଧାନମନ୍ତ୍ରୀ ସମାବେଶକୁ ସମ୍ବୋଧନ କରିବେ । ତ୍ରିବେଣୀ ସଙ୍ଗମଠାରେ ପ୍ରଧାନମନ୍ତ୍ରୀ ସ୍ନାନ କରିବେ । ପ୍ରୟାଗରାଜଠାରେ ସେ ସଫେଇ କର୍ମଚାରୀଙ୍କ ସହ ମତ ବିନିମୟ କରିବେ । ଚଳିତ ବର୍ଷ ପ୍ରୟାଗରାଜ କୁମ୍ଭରେ ସ୍ଵଚ୍ଛତା ଓ ସ୍ଵଚ୍ଛ ଭାରତ ପଦକ୍ଷେପକୁ ବିଶେଷ ଗୁରୁତ୍ଵ ଦିଆଯାଇଛି । ପ୍ରଧାନମନ୍ତ୍ରୀଙ୍କ ଦ୍ଵାରା ପ୍ରଦାନ କରାଯାଉଥିବା ସ୍ଵଚ୍ଛ କୁମ୍ଭ ସ୍ଵଚ୍ଛ ଆଭାର ପୁରସ୍କାର ଚଳିତ କୁମ୍ଭ ଆୟୋଜନରେ ପ୍ରମୁଖ ଭୂମିକା ଗ୍ରହଣ କରିଥିବା ବ୍ୟକ୍ତିଙ୍କ ଲାଗି ସମ୍ମାନର ବିଷୟ ହେବ ।